title: Sklep (EU) 2020/546 Evropskega parlamenta in Sveta z dne 17. aprila 2020 o uporabi instrumenta prilagodljivosti za financiranje takojšnjih proračunskih ukrepov v okviru izbruha COVID-19

text:
                  21.4.2020

                  SL

                  Uradni list Evropske unije

                  L 125/3

         SKLEP (EU) 2020/546 EVROPSKEGA PARLAMENTA IN SVETA
         z dne 17. aprila 2020
         o uporabi instrumenta prilagodljivosti za financiranje takojšnjih proračunskih ukrepov v okviru izbruha COVID-19
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (1) in zlasti točke 12 Sporazuma,
         ob upoštevanju predloga Evropske komisije,
         ob upoštevanju naslednjega:

                     (1)

                     Instrument prilagodljivosti je namenjen zagotavljanju financiranja jasno opredeljenih odhodkov, ki jih ni mogoče financirati v okviru zgornjih mej, ki so na razpolago za enega ali več drugih razdelkov.

                     (2)

                     Letna zgornja meja zneska, ki je na razpolago za instrument prilagodljivosti in znaša 600 000 000 EUR (v cenah iz leta 2011), kot je določeno v členu 11 Uredbe Sveta (EU, Euratom) št. 1311/2013 (2), se po potrebi poveča za zapadle zneske, ki so na voljo v skladu z drugim pododstavkom odstavka 1 navedenega člena.

                     (3)

                     Da bi se odzvali na izzive, povezane z izbruhom COVID-19, je nujno treba sprostiti zneske za financiranje ustreznih ukrepov.

                     (4)

                     Med preučitvijo vseh možnosti za prerazporeditev sredstev v okviru zgornje meje za odhodke v razdelku 3 (Varnost in državljanstvo) se je pokazalo, da je treba financiranje ukrepov v okviru izbruha COVID-19 v okviru splošnega proračuna Unije za proračunsko leto 2020 nad zgornjo mejo razdelka 3 dopolniti s sredstvi iz instrumenta prilagodljivosti v znesku 243 039 699 EUR. Ta znesek dopolnjuje financiranje iz instrumenta prilagodljivosti, ki je bil uporabljen v okviru spremembe proračuna št. 1 k splošnemu proračunu Unije za leto 2020.

                     (5)

                     V skladu s pričakovano razdelitvijo plačil bi bilo treba odobritve plačil, ki ustrezajo uporabi instrumenta prilagodljivosti, porazdeliti na več proračunskih let.

                     (6)

                     Ta sklep je povezan s financiranjem iz spremembe proračuna št. 2 k splošnemu proračunu Unije za leto 2020. Za zagotovitev skladnosti z navedeno spremembo proračuna bi bilo treba ta sklep uporabljati od dneva sprejetja –

               SPREJELA NASLEDNJI SKLEP:

            Člen 1

               1.   V okviru splošnega proračuna Unije za proračunsko leto 2020 se instrument prilagodljivosti uporabi za zagotovitev 243 039 699 EUR v odobritvah za prevzem obveznosti v razdelku 3 (Varnost in državljanstvo).
               Ta znesek se uporabi za financiranje takojšnjih ukrepov za reševanje sedanje zdravstvene krize v Evropski uniji, ki je posledica izbruha COVID-19.

               2.   Na podlagi pričakovane razdelitve plačil je porazdelitev odobritev plačil, ki ustreza uporabi instrumenta prilagodljivosti, ocenjena, kot sledi:

                           (a)

                           123 950 247 EUR v letu 2020;

                           (b)

                           71 453 672 EUR v letu 2021;

                           (c)

                           23 817 890 EUR v letu 2022;

                           (d)

                           23 817 890 EUR v letu 2023.

            Člen 2
            Ta sklep začne veljati na dan objave v Uradnem listu Evropske unije.
            Uporablja se od 17. aprila 2020.

            V Bruslju, 17. aprila 2020

                  Za Evropski parlament

                  Predsednik

               D. M. SASSOLI

                  Za Svet

                  Predsednik

               G. GRLIĆ RADMAN

            (1)  UL C 373, 20.12.2013, str. 1.

            (2)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: Sklep (EU) 2020/547 Evropskega parlamenta in Sveta z dne 17. aprila 2020 o sprostitvi varnostne rezerve v letu 2020 za zagotavljanje nujne pomoči državam članicam in dodatno okrepitev mehanizma Unije na področju civilne zaščite/rescEU kot odziv na izbruh COVID-19

text:
                  21.4.2020

                  SL

                  Uradni list Evropske unije

                  L 125/5

         SKLEP (EU) 2020/547 EVROPSKEGA PARLAMENTA IN SVETA
         z dne 17. aprila 2020
         o sprostitvi varnostne rezerve v letu 2020 za zagotavljanje nujne pomoči državam članicam in dodatno okrepitev mehanizma Unije na področju civilne zaščite/rescEU kot odziv na izbruh COVID-19
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (1) in zlasti točke 14 Sporazuma,
         ob upoštevanju predloga Evropske komisije,
         ob upoštevanju naslednjega:

                     (1)

                     V členu 13 Uredbe Sveta (EU, Euratom) št. 1311/2013 (2) je določena varnostna rezerva v višini do 0,03 % bruto nacionalnega dohodka Unije.

                     (2)

                     V skladu s členom 6 Uredbe (EU, Euratom) št. 1311/2013 je Komisija izračunala absolutni znesek te varnostne rezerve za leto 2020 (3).

                     (3)

                     Pri pregledu vseh drugih finančnih možnosti za odziv na nepredvidene okoliščine v okviru zgornje meje za obveznosti za leto 2020 za razdelek 3 (Varnost in državljanstvo) večletnega finančnega okvira (VFO) in ob upoštevanju sprostitve celotnega zneska skupne razlike v okviru obveznosti za leto 2020 v višini 2 392 402 163 in celotnega zneska instrumenta prilagodljivosti v višini 1 094 414 188 EUR, ki je na voljo v letu 2020, se je pokazalo, da je treba sprostiti varnostno rezervo za potrebe, nastale zaradi izbruha COVID-19, ter v ta namen povečati odobritve za prevzem obveznosti v splošnem proračunu Unije za proračunsko leto 2020 nad zgornjo mejo razdelka 3 VFO.

                     (4)

                     Ob upoštevanju teh zelo posebnih okoliščin je pogoj skrajne možnosti iz člena 13(1) Uredbe (EU, Euratom) št. 1311/2013 izpolnjen.

                     (5)

                     Ta sklep je povezan s financiranjem iz spremembe proračuna št. 2 k splošnemu proračunu Evropske unije za leto 2020. Za zagotovitev skladnosti z navedeno spremembo proračuna bi bilo treba ta sklep uporabljati od dneva sprejetja –

               SPREJELA NASLEDNJI SKLEP:

            Člen 1
            V okviru splošnega proračuna Evropske unije za proračunsko leto 2020 se sprosti varnostna rezerva, da se zagotovi znesek v višini 714 558 138 EUR v odobritvah za prevzem obveznosti nad zgornjo mejo obveznosti v razdelku 3 (Varnost in državljanstvo) večletnega finančnega okvira.

            Člen 2
            Skupni znesek 714 558 138 EUR iz člena 1 se izravna z razliko do zgornje meje za obveznosti v proračunskem letu 2020 razdelka 5 (Uprava) večletnega finančnega okvira.

            Člen 3
            Ta sklep začne veljati na dan objave v Uradnem listu Evropske unije.
            Uporablja se od 17. aprila 2020.

            V Bruslju, 17. aprila 2020

                  Za Evropski parlament

                  Predsednik

               D. M. SASSOLI

                  Za Svet

                  Predsednik

               G. GRLIĆ RADMAN

            (1)  UL C 373, 20.12.2013, str. 1.

            (2)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).

            (3)  Sporočilo Komisije Svetu in Evropskemu parlamentu z dne 15. maja 2019 o tehnični prilagoditvi finančnega okvira za leto 2020 v skladu z gibanjem BND (COM(2019) 310).


title: Sklep Sveta (EU) 2020/950 z dne 26. junija 2020 o sklenitvi Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni strani ter vlado Države Izrael na drugi strani zaradi upoštevanja pristopa Republike Hrvaške k Evropski uniji v imenu Unije in njenih držav članic

text:
                  3.7.2020

                  SL

                  Uradni list Evropske unije

                  L 212/6

         SKLEP SVETA (EU) 2020/950
         z dne 26. junija 2020
         o sklenitvi Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni strani ter vlado Države Izrael na drugi strani zaradi upoštevanja pristopa Republike Hrvaške k Evropski uniji v imenu Unije in njenih držav članic
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(6)(a) Pogodbe,
         ob upoštevanju Akta o pristopu Hrvaške in zlasti drugega pododstavka člena 6(2) Akta,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2015/372 (2) je bil Protokol o spremembi Evro-sredozemskega letalskega sporazuma med Evropsko unijo in njenimi državami članicami na eni ter vlado Države Izrael na drugi strani (3) zaradi upoštevanja pristopa Republike Hrvaške k Evropski uniji (v nadaljnjem besedilu: Protokol) podpisan s pridržkom njegove sklenitve.

                     (2)

                     Protokol bi bilo treba odobriti –

               SPREJEL NASLEDNJI SKLEP:

            Člen 1
            Protokol o spremembi Evro-sredozemskega letalskega sporazuma med Evropsko unijo in njenimi državami članicami na eni ter vlado Države Izrael na drugi strani zaradi upoštevanja pristopa Republike Hrvaške (4) k Evropski uniji se odobri v imenu Unije in njenih držav članic.

            Člen 2
            Predsednik Sveta je pooblaščen, da imenuje osebo(-e), pooblaščeno(-e), da v imenu Unije in njenih držav članic deponira(-jo) listino o odobritvi iz člena 3 Protokola.

            Člen 3
            Ta sklep začne veljati na dan sprejetja.

            V Bruslju, 26. junija 2020

                  Za Svet

                  Predsednica

               A. METELKO-ZGOMBIĆ

            (1)  Odobritev z dne 28. aprila 2016 (še ni objavljena v Uradnem listu).

            (2)  Sklep Sveta (EU) 2015/372 z dne 8. oktobra 2014 o podpisu Protokola o spremembi Evro-sredozemskega letalskega sporazuma med Evropsko unijo in njenimi državami članicami na eni strani ter vlado Države Izrael na drugi strani zaradi upoštevanja pristopa Republike Hrvaške k Evropski uniji v imenu Unije in njenih držav članic ter o njegovi začasni uporabi (UL L 64, 7.3.2015, str. 1).

            (3)  Besedilo Sporazuma je objavljeno v UL L 208, 2.8.2013, str. 3.

            (4)  Besedilo Protokola je bilo objavljeno v UL L 64 z dne 7. marca 2015 skupaj s sklepom o njegovem podpisu.


title: Sklep Sveta (EU) 2020/951 z dne 26. junija 2020 o sklenitvi, v imenu Unije, Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo

text:
                  3.7.2020

                  SL

                  Uradni list Evropske unije

                  L 212/8

         SKLEP SVETA (EU) 2020/951
         z dne 26. junija 2020
         o sklenitvi, v imenu Unije, Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 100(2) v povezavi s točko (a)(v) drugega pododstavka člena 218(6) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Sporazum o skupnem zračnem prostoru med Evropsko unijo in njenimi državami članicami ter Republiko Moldavijo (2) (v nadaljnjem besedilu: Sporazum) je bil s pridržkom njegove sklenitve podpisan 26. junija 2012 v skladu s Sklepom 2012/639/EU Sveta in predstavnikov vlad držav članic, ki so se sestali v okviru Sveta (3).

                     (2)

                     Sporazum so ratificirale vse države članice razen Republike Hrvaške, ki pristopi k Sporazumu v skladu z Aktom o pristopu iz leta 2012, . Protokol o spremembi Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo zaradi upoštevanja pristopa Republike Hrvaške k Evropski uniji (4) je bil podpisan 22. julija 2015 v skladu s Sklepom Sveta (EU) 2015/1389 (5).

                     (3)

                     Sporazum bi bilo treba odobriti v imenu Unije.

                     (4)

                     Člena 4 in 5 Sklepa 2012/639/EU vsebujeta določbe o odločanju in zastopanju v različnih zadevah, določenih v Sporazumu. Glede na sodbo Sodišča z dne 28. aprila 2015 v zadevi C-28/12 (6), Komisija proti Svetu, bi bilo treba navedene določbe prenehati uporabljati. Ob upoštevanju Pogodb nove določbe o navedenih zadevah niso potrebne in določbe glede obveščanja Komisije iz člena 6 Sklepa 2012/639/EU niso več potrebne. Posledično bi se morali odstavki 2 do 5 člena 4 ter člena 5 in 6 Sklepa 2012/639/EU prenehati uporabljati na dan začetka veljavnosti tega sklepa –

               SPREJEL NASLEDNJI SKLEP:

            Člen 1
            Sporazum o skupnem zračnem prostoru med Evropsko unijo in njenimi državami članicami ter Republiko Moldavijo se odobri v imenu Unije. (7)

            Člen 2
            Predsednik Sveta v imenu Unije poda uradno obvestilo iz člena 29(1) Sporazuma.

            Člen 3
            Stališče, ki se v imenu Unije zastopa glede odločitev skupnega odbora iz točke (a) člena 26(7) Sporazuma, ki zadevajo vključitev zakonodaje Unije v Prilogo III k Sporazumu, ob upoštevanju vseh potrebnih tehničnih prilagoditev, izrazi Komisija po tem, ko ga predloži v posvetovanje Svetu ali njegovim pripravljalnim telesom, kot lahko odloči Svet.

            Člen 4
            Odstavki 2 do 5 člena 4 ter člena 5 in 6 Sklepa 2012/639/EU se prenehajo uporabljati na dan začetka veljavnosti tega sklepa.

            Člen 5
            Ta sklep začne veljati na dan sprejetja.

            V Bruslju, 26. junija 2020

                  Za Svet

                  Predsednica

               A. METELKO-ZGOMBIĆ

            (1)  Odobritev z dne 17. junija 2020 (še ni objavljena v Uradnem listu).

            (2)  UL L 292, 20.10.2012, str. 3.

            (3)  Sklep 2012/639/EU Sveta in predstavnikov vlad držav članic, ki so se sestali v okviru Sveta, z dne 7. junija 2012 o podpisu Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo v imenu Unije in o njegovi začasni uporabi (UL L 292, 20.10.2012, str. 1).

            (4)  UL L 215, 14.8.2015, str. 3.

            (5)  Sklep Sveta (EU) 2015/1389 z dne 7. maja 2015 o podpisu Protokola o spremembi Sporazuma o skupnem zračnem prostoru med Evropsko unijo in njenimi državami članicami ter Republiko Moldavijo zaradi upoštevanja pristopa Republike Hrvaške k Evropski uniji v imenu Unije in njenih držav članic in o njegovi začasni uporabi (UL L 215, 14.8.2015, str. 1).

            (6)  Sodba Sodišča z dne 28. aprila 2015, Komisija proti Svetu, zadeva C-28/12, ECLI:EU:C:2015:282.

            (7)  Besedilo Sporazuma je bilo skupaj s sklepom o podpisu objavljeno v UL L 292, 20.10.2012, str. 3.


Odločba Komisije z dne 20/11/2018 o razglasitvi združljivosti koncentracije s skupnim trgom (Zadeva št. COMP/M.8955 - TAKEDA / SHIRE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 15/07/2020 o razglasitvi združljivosti koncentracije s skupnim trgom (Zadeva št. COMP/M.9872 - ATLAS / PERMASTEELISA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep upravnega odbora Skupnega podjetja za gorivne celice in vodik 2 z dne 26. maja 2020 o določitvi notranjih pravil glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja centra FCH 2 JU

text:
                  17.7.2020

                  SL

                  Uradni list Evropske unije

                  L 230/29

         SKLEP UPRAVNEGA ODBORA SKUPNEGA PODJETJA ZA GORIVNE CELICE IN VODIK 2
         z dne 26. maja 2020
         o določitvi notranjih pravil glede omejitev nekaterih pravic posameznikov, na katere se nanašajo osebni podatki, v zvezi z obdelavo osebnih podatkov v okviru delovanja centra FCH 2 JU
         UPRAVNI ODBOR „SKUPNEGA PODJETJA ZA GORIVNE CELICE IN VODIK 2“ (v nadaljnjem besedilu: Skupno podjetje FCH 2 ali: Skupno podjetje) je –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (1) ter zlasti člena 25 Uredbe,
         ob upoštevanju Uredbe Uredba Sveta (EU) št. 559/2014 z dne 6. maja 2014 o Skupnem podjetju za gorivne celice in vodik 2 (2) in zlasti člena 7(3)(r),
         ob upoštevanju smernic Evropskega nadzornika za varstvo podatkov o členu 25 nove uredbe in notranjih pravilih,
         po posvetovanju z Evropskim nadzornikom za varstvo podatkov dne 12. novembra 2019, v skladu s členom 41 (2) Uredbe (EU) 2018/1725,
         ob upoštevanju priporočil Evropskega nadzornika za varstvo podatkov z dne 18. decembra 2019,
         ob upoštevanju naslednjega:

                     (1)

                     Skupno podjetje FCH 2 svoje dejavnosti izvaja v skladu z Uredbo (EU) št. 559/2014.

                     (2)

                     V skladu s členom 25(1) Uredbe (EU) 2018/1725 bi morale omejitve pri uporabi členov 14 do 22, 35 in 36 ter člena 4 navedene uredbe, če njegove določbe ustrezajo pravicam in obveznostim iz členov 14 do 22, temeljiti na notranjih pravilih, ki jih sprejme Skupno podjetje, kadar ne temeljijo na pravnih aktih, sprejetih na podlagi Pogodb.

                     (3)

                     Ta notranja pravila, vključno z določbami o oceni potrebnosti in sorazmernosti omejitve, se ne bi smela uporabljati, kadar pravni akt, sprejet na podlagi Pogodb, določa omejitev pravic posameznikov, na katere se nanašajo osebni podatki.

                     (4)

                     Če Skupno podjetje FCH2 opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

                     (5)

                     Skupno podjetje FCH 2 lahko v okviru svojega upravnega delovanja izvaja upravne poizvedbe, disciplinske postopke, predhodne dejavnosti, povezane s primeri morebitnih nepravilnosti, ki se prijavijo uradu OLAF, obdeluje primere prijavljanja nepravilnosti, (uradne in neuradne) postopke v zvezi z nadlegovanjem, notranje in zunanje pritožbe, opravlja notranje revizije, izvaja preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725, in preiskave v zvezi z notranjo (informacijsko-tehnološko) varnostjo.

                     (6)

                     Skupno podjetje FCH 2 obdeluje več vrst osebnih podatkov, vključno z zanesljivimi podatki („objektivni“ podatki, kot so identifikacijski podatki, kontaktni podatki, podatki o poklicni dejavnosti, upravni podatki, podatki, prejeti iz posebnih virov, podatki o elektronski komunikaciji in podatki o prometu) in nezanesljivimi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezani s predmetom postopka ali dejavnosti oziroma omenjeni v zvezi z njim) (3).

                     (7)

                     Skupno podjetje FCH 2, ki ga zastopa izvršni direktor, deluje kot upravljavec podatkov ne glede na nadaljnje prenose vloge upravljavca znotraj Skupnega podjetja FCH 2, da se upoštevajo operativne pristojnosti za posebne postopke obdelave osebnih podatkov.

                     (8)

                     Osebni podatki so varno shranjeni v elektronskem okolju ali na papirju, kar preprečuje nezakonit dostop ali prenos podatkov osebam, ki nimajo potrebe po seznanitvi z njimi. Osebni podatki, ki se obdelujejo, se hranijo le toliko časa, kolikor je potrebno in primerno za namene, za katere se podatki obdelujejo, za obdobje, določeno v obvestilih o varstvu podatkov, izjavah o varstvu osebnih podatkov ali evidencah centra Skupnega podjetja FCH 2.

                     (9)

                     Notranja pravila bi se morala uporabljati za vse postopke obdelave, ki jih Skupno podjetje FCH 2 izvaja pri opravljanju upravnih preiskav, disciplinskih postopkov, predhodnih dejavnosti v zvezi s primeri morebitnih nepravilnosti, ki se prijavijo uradu OLAF, postopkov v zvezi z žvižgaštvom, (uradnih in neuradnih) postopkov za primere nadlegovanja, obravnavanju notranjih in zunanjih pritožb, opravljanju notranjih revizij, preiskav s strani pooblaščene osebe za varstvo podatkov v skladu s členom 45(2) Uredbe (EU) 2018/1725 ter preiskav v zvezi z (informacijsko-tehnološko) varnostjo, ki se izvajajo interno ali z zunanjim sodelovanjem (npr. CERT-EU).

                     (10)

                     Uporabljati bi se morala za dejanja obdelave, izvedena pred začetkom zgoraj navedenih postopkov, med njimi in med spremljanjem nadaljnjih ukrepov v zvezi z izidom teh postopkov. Vključevati bi morala tudi pomoč in sodelovanje, ki ju Skupno podjetje FCH 2 zagotavlja nacionalnim organom in mednarodnim organizacijam zunaj svojih upravnih preiskav.

                     (11)

                     Kadar se uporabljajo ta notranja pravila, mora Skupno podjetje FCH 2 predložiti utemeljitve, v katerih pojasni, zakaj so omejitve nujno potrebne in sorazmerne v demokratični družbi ter da spoštujejo bistvo temeljnih pravic in svoboščin.

                     (12)

                     Skupno podjetje FCH 2 mora v tem okviru v kar največjem obsegu spoštovati temeljne pravice posameznikov, na katere se nanašajo osebni podatki, med zgoraj navedenimi postopki, zlasti pravice v zvezi s pravico do zagotavljanja informacij, dostopa in popravka, pravico do izbrisa, omejitve obdelave, pravico do obveščanja posameznika, na katerega se nanašajo osebni podatki, o kršitvi varstva osebnih podatkov ali do zaupnosti sporočil, kot je določeno v Uredbi (EU) 2018/1725.

                     (13)

                     Vendar mora Skupno podjetje FCH 2 morda omejiti informacije posamezniku, na katerega se nanašajo osebni podatki, in druge pravice posameznika, na katerega se nanašajo osebni podatki, da zaščiti zlasti lastne preiskave, preiskave in postopke drugih javnih organov ter pravice drugih oseb, ki so povezane s preiskavami ali drugimi postopki.

                     (14)

                     Skupno podjetje FCH 2 lahko tako informacije omeji, da zaščiti preiskavo ter temeljne pravice in svoboščine drugih posameznikov, na katere se nanašajo osebni podatki.

                     (15)

                     Skupno podjetje FCH 2 bi moralo redno spremljati, ali še veljajo pogoji, ki upravičujejo omejitev, in to omejitev odpraviti, če ti pogoji ne veljajo več.

                     (16)

                     Upravljavec bi moral pooblaščeno osebo za varstvo podatkov obvestiti ob odlogu in med revizijami –

               SPREJEL NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa pravila v zvezi s pogoji, pod katerimi Skupno podjetje FCH 2 lahko na podlagi člena 25 Uredbe (EU) 2018/1725 v okviru svojih postopkov iz odstavka 2 omeji uporabo pravic iz členov 14 do 21, 35 in 36 ter člena 4 navedene uredbe.

               2.   V okviru upravnega delovanja Skupnega podjetja FCH 2 se ta sklep uporablja za postopke obdelave osebnih podatkov, ki jih programska pisarna izvaja za namene opravljanja upravnih preiskav, disciplinskih postopkov, predhodnih dejavnosti v zvezi s primeri morebitnih nepravilnosti, ki se prijavijo uradu OLAF, obravnave primerov žvižgaštva, (uradnih in neuradnih) postopkov v zvezi z nadlegovanjem, obravnave notranjih in zunanjih pritožb, izvajanja notranjih revizij, preiskav, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725, in preiskav v zvezi z (informacijsko-tehnološko) varnostjo, ki se izvajajo interno ali z zunanjim sodelovanjem (npr. CERT-EU).

               3.   Vrste zadevnih podatkov so zanesljivi podatki („objektivni“ podatki, kot so identifikacijski podatki, kontaktni podatki, podatki o poklicni dejavnosti, upravni podatki, podatki, prejeti iz posebnih virov, podatki o elektronski komunikaciji in podatki o prometu) in nezanesljivi podatki („subjektivni“ podatki, povezani s primerom, kot so utemeljitev, vedenjski podatki, ocene, podatki o učinkovitosti in vodenju ter podatki, povezani s predmetom postopka ali dejavnosti oziroma omenjeni v zvezi z njim).

               4.   Če Skupno podjetje FCH2 opravlja svoje naloge v zvezi s pravicami posameznika, na katerega se nanašajo osebni podatki, v skladu z Uredbo (EU) 2018/1725, prouči, ali velja katera od izjem iz navedene uredbe.

               5.   Ob upoštevanju pogojev iz tega sklepa se omejitve lahko uporabljajo za naslednje pravice: zagotavljanje informacij posameznikom, na katere se nanašajo osebni podatki, pravica do dostopa, popravka, izbrisa, omejitve obdelave, sporočila posamezniku, na katerega se nanašajo osebni podatki, o kršitvi varnosti osebnih podatkov ali do zaupnosti sporočil.

            Člen 2
            Opredelitev upravljavca
            Upravljavec postopkov obdelave je Skupno podjetje FCH 2, ki ga zastopa izvršni direktor, ki lahko funkcijo upravljavca prenese. Posamezniki, na katere se nanašajo osebni podatki, so o pooblaščenem upravljavcu obveščeni z obvestili ali evidencami o varstvu podatkov, objavljenimi na spletišču in/ali intranetu Skupnega podjetja FCH 2.

            Člen 3
            Opredelitev zaščitnih ukrepov

               1.   Skupno podjetje sprejme naslednje zaščitne ukrepe, namenjene preprečevanju zlorab ali nezakonitega dostopa ali prenosa osebnih podatkov (4):

                           (a)

                           dokumenti v papirni obliki se hranijo v zavarovanih omarah in so dostopni samo pooblaščenemu osebju;

                           (b)

                           vsi elektronski podatki se hranijo v varni aplikaciji IT, v skladu z varnostnimi standardi Skupnega podjetja, in v posebnih elektronskih mapah, ki so dostopne samo pooblaščenemu osebju. Ustrezne ravni dostopa se odobrijo posamezno;

                           (c)

                           podatkovna zbirka je zaščitena z geslom v sistemu enotne prijave ter povezana z uporabnikovo identifikacijsko kodo in geslom. Zamenjava uporabnikov je strogo prepovedana. Elektronske evidence se hranijo varno, da se zaščitita zaupnost in zasebnost podatkov v njih;

                           (d)

                           vse osebe, ki imajo dostop do podatkov, zavezuje obveznost zaupnosti.

               2.   Obdobje hrambe osebnih podatkov iz člena 1(3) ni daljše, kot je potrebno in ustrezno za namene, za katere se podatki obdelujejo. V nobenem primeru ne presega obdobja hrambe, določenega v obvestilih o varstvu podatkov, izjavah o varstvu osebnih podatkov ali evidencah iz člena 6.

               3.   Če Skupno podjetje FCH 2 meni, da mora uporabiti omejitev, se pretehta tveganje za pravice in svoboščine posameznika, na katerega se nanašajo osebni podatki, zlasti v primerjavi s tveganjem za pravice in svoboščine drugih posameznikov, na katere se nanašajo osebni podatki, in tveganjem preklica učinka preiskav ali postopkov Skupnega podjetja, na primer z uničenjem dokazov. Tveganja za pravice in svoboščine posameznika, na katerega se nanašajo osebni podatki, so med drugim povezana predvsem s tveganjem za izgubo ugleda ter tveganjem glede pravice do obrambe in pravice do izjave.

            Člen 4
            Omejitve

               1.   Skupno podjetje FCH 2 lahko kakršno koli omejitev uporabi samo za zaščito:

                           (a)

                           državne varnosti, javne varnosti ali obrambe držav članic;

                           (b)

                           preprečevanja, preiskovanja, odkrivanja in pregona kaznivih dejanj ali izvrševanja kazenskih sankcij, vključno z varovanjem pred grožnjami javni varnosti in njihovim preprečevanjem;

                           (c)

                           drugih pomembnih ciljev v splošnem javnem interesu Unije ali države članice, zlasti ciljev skupne zunanje in varnostne politike Unije ali pomembnega gospodarskega ali finančnega interesa Unije ali države članice, vključno z denarnimi, proračunskimi in davčnimi zadevami, javnim zdravjem in socialno varnostjo;

                           (d)

                           notranje varnosti institucij in organov Unije, vključno z varnostjo njihovih elektronskih komunikacijskih omrežij;

                           (e)

                           preprečevanja, preiskovanja, odkrivanja in pregona kršitev etike v zakonsko urejenih poklicih;

                           (f)

                           spremljanja, pregledovanja ali urejanja, povezanega, lahko tudi zgolj občasno, z izvajanjem javne oblasti v primerih iz točk (a) do (c);

                           (g)

                           varstva posameznika, na katerega se nanašajo osebni podatki, ali pravic in svoboščin drugih;

                           (h)

                           uveljavljanja civilnopravnih zahtevkov.

               2.   Kot poseben primer namenov, opisanih v odstavku 1, lahko Skupno podjetje FCH 2 omejitve uporablja v naslednjih okoliščinah:

                           (a)

                           v zvezi z osebnimi podatki, ki se izmenjujejo s službami Komisije ali drugimi institucijami, organi, uradi in agencijami Unije;
                           kadar ta služba Komisije ali druga institucija, organ, urad in agencija Unije lahko omeji uveljavljanje navedenih pravic na podlagi drugih aktov iz člena 25 Uredbe (EU) 2018/1725 ali v skladu s poglavjem IX navedene uredbe ali ustanovitvenimi akti drugih institucij, organov, uradov in agencij Unije;
                           kadar bi bil namen takšne omejitve s strani zadevne službe Komisije, institucije, organa ali agencije Unije ogrožen, če Skupno podjetje ne bi uporabilo enakovredne omejitve v zvezi z istimi osebnimi podatki;

                           (b)

                           v zvezi z osebnimi podatki, ki se izmenjujejo s pristojnimi organi držav članic;
                           kadar ti pristojni organi držav članic lahko omejijo uveljavljanje navedenih pravic na podlagi aktov iz člena 23 Uredbe (EU) 2016/679 Evropskega parlamenta in Sveta (5) ali v skladu z nacionalnimi ukrepi za prenos člena 13(3), člena 15(3) ali člena 16(3) Direktive (EU) 2016/680 Evropskega parlamenta in Sveta (6);
                           kadar bi bil namen takšne omejitve s strani navedenega pristojnega organa ogrožen, če Skupno podjetje ne bi uporabilo enakovredne omejitve v zvezi z istimi osebnimi podatki;

                           (c)

                           v zvezi z osebnimi podatki, ki se izmenjujejo s tretjimi državami ali mednarodnimi organizacijami, če obstajajo jasni dokazi, da bi uveljavljanje teh pravic in obveznosti lahko ogrozilo sodelovanje Skupnega podjetja s tretjimi državami ali mednarodnimi organizacijami pri izvajanju njegovih nalog.
                           Pred uporabo omejitev v okoliščinah iz točk (a) in (b) prvega pododstavka se Skupno podjetje FCH 2 posvetuje z ustreznimi službami Komisije, institucijami, organi, agencijami ali uradi Unije ali pristojnimi organi držav članic, razen če Skupno podjetje FCH 2 jasno ugotovi, da je uporaba omejitve določena z enim od aktov iz navedenih točk.

            Člen 5
            Omejitve pravic posameznikov, na katere se nanašajo osebni podatki

               1.   V ustrezno utemeljenih primerih in pod pogoji, določenimi v tem sklepu, lahko upravljavec v okviru postopkov obdelave iz odstavka 2 omeji naslednje pravice, kadar je to potrebno in sorazmerno:

                           (a)

                           pravico do obveščenosti;

                           (b)

                           pravico do dostopa;

                           (c)

                           pravico do popravka, izbrisa in omejitve obdelave;

                           (d)

                           pravico do sporočila posamezniku, na katerega se nanašajo osebni podatki, o kršitvi varnosti osebnih podatkov;

                           (e)

                           pravico do zaupnosti elektronskih komunikacij.

               2.   V skladu s členom 25(2)(a) Uredbe (EU) 2018/1725 lahko upravljavec v ustrezno utemeljenih primerih in pod pogoji, določenimi v tem sklepu, omejitve uporabi v okviru naslednjih postopkov obdelave:

                           (a)

                           izvedba upravnih preiskav in disciplinskih postopkov;

                           (b)

                           predhodne dejavnosti v zvezi s primeri morebitnih nepravilnosti, ki se prijavijo uradu OLAF;

                           (c)

                           postopki v zvezi z žvižgaštvom;

                           (d)

                           (formalni in neformalni) postopki za primere nadlegovanja (7);

                           (e)

                           obravnava notranjih in zunanjih pritožb;

                           (f)

                           notranje revizije;

                           (g)

                           preiskave, ki jih opravi pooblaščena oseba za varstvo podatkov v skladu s členom 45(2) Uredbe (EU) 2018/1725;

                           (h)

                           preiskave v zvezi z (informacijsko-tehnološko) varnostjo, ki se izvajajo interno ali z zunanjim sodelovanjem (npr. CERT-EU);

                           (i)

                           v okviru upravljanja nepovratnih sredstev ali postopka javnega naročanja, po izteku roka za predložitev predlogov ali ponudb (8).

                     Omejitev se uporablja, dokler veljajo razlogi, ki jo upravičujejo.

               3.   Kadar Skupno podjetje v celoti ali delno omeji uporabo pravic iz odstavka 1, sprejme ukrepe iz členov 6 in 7 tega sklepa.

               4.   Če posamezniki, na katere se nanašajo osebni podatki, zahtevajo dostop do svojih osebnih podatkov, ki se obdelujejo v okviru enega ali več določenih primerov ali posebnega postopka obdelave, Skupno podjetje FCH 2 v skladu s členom 17 Uredbe (EU) 2018/1725 svojo oceno zahteve omeji le na te osebne podatke.

            Člen 6
            Potrebnost in sorazmernost omejitev

               1.   Vse omejitve, opisane v členu 5, morajo biti potrebne in sorazmerne ob upoštevanju tveganj za pravice in svoboščine posameznikov, na katere se nanašajo osebni podatki, ter spoštovati bistvo temeljnih pravic in svoboščin v demokratični družbi.

               2.   Če se namerava uporabiti omejitev, se na podlagi teh pravil opravi preskus potrebnosti in sorazmernosti. Ta preskus se opravi tudi pri rednem pregledu po oceni, ali dejanski in pravni razlogi za omejitev še veljajo. Dokumentira se z obvestilom o notranji oceni za namene odgovornosti za vsak primer posebej.

               3.   Omejitve so začasne in se odpravijo takoj, ko okoliščine, ki jih upravičujejo, ne veljajo več. Zlasti kadar se šteje, da uveljavljanje omejene pravice ne bi več izničilo učinka naložene omejitve ali škodljivo vplivalo na pravice ali svoboščine drugih posameznikov, na katere se nanašajo osebni podatki.
               Skupno podjetje pregleda uporabo omejitve vsakih šest mesecev od njenega sprejetja in ob zaključku zadevne poizvedbe, postopka ali preiskave. Nato upravljavec vsakih šest mesecev oceni potrebo po ohranitvi kakršne koli omejitve.

               4.   Kadar Skupno podjetje FCH 2 v celoti ali delno uporabi omejitve iz člena 5 tega sklepa, evidentira razloge za omejitev in pravno podlago v skladu z odstavkom 1, vključno z oceno potrebnosti in sorazmernosti omejitve.
               Evidenca in po potrebi dokumenti, ki vsebujejo temeljna dejstva in pravne elemente, se registrirajo. Na zahtevo so na voljo Evropskemu nadzorniku za varstvo podatkov.

            Člen 7
            Obveznost obveščanja

               1.   Skupno podjetje FCH 2 v obvestila o varstvu podatkov, izjave o varstvu podatkov ali evidence v smislu člena 31 Uredbe (EU) 2018/1725, ki so objavljeni na njegovem spletišču in/ali na intranetu ter s katerimi posameznike, na katere se nanašajo osebni podatki, obvesti o njihovih pravicah v okviru določenega postopka, vključi informacije v zvezi z morebitno omejitvijo teh pravic. V teh informacijah so navedene pravice, ki se lahko omejijo, razlogi za omejitev in morebitno trajanje omejitve.
               Brez poseganja v določbe člena 6(4), kadar je to sorazmerno, Skupno podjetje FCH 2 poleg tega brez nepotrebnega odlašanja in v pisni obliki posamično obvesti vse posameznike, na katere se nanašajo osebni podatki in se v specifičnem postopku obdelave obravnavajo kot zadevne osebe, o njihovih pravicah v zvezi s sedanjimi ali prihodnjimi omejitvami.

               2.   Kadar Skupno podjetje FCH 2 v celoti ali delno omeji pravice iz člena 5, zadevnega posameznika, na katerega se nanašajo osebni podatki, obvesti o uporabljeni omejitvi in glavnih razlogih zanjo ter o možnosti vložitve pritožbe pri Evropskem nadzorniku za varstvo podatkov ali uveljavljanja pravnega sredstva pred Sodiščem Evropske unije.
               V skladu s členom 25(8) Uredbe (EU) 2018/1725 se zagotavljanje informacij iz odstavka 2 lahko odloži, opusti ali zavrne, če bi izničilo učinek omejitve.

            Člen 8
            Pregled, ki ga izvede pooblaščena oseba za varstvo podatkov

               1.   Skupno podjetje FCH 2 svojo pooblaščeno osebo za varstvo podatkov brez nepotrebnega odlašanja obvesti, kadar upravljavec omeji uporabo pravic posameznikov, na katere se nanašajo osebni podatki, ali podaljša omejitev v skladu s tem sklepom. Upravljavec pooblaščeni osebi za varstvo podatkov zagotovi dostop do evidence, ki vsebuje oceno potrebnosti in sorazmernosti omejitve, ter v evidenci dokumentira datum obvestitve pooblaščene osebe za varstvo podatkov.

               2.   Pooblaščena oseba za varstvo podatkov lahko od upravljavca pisno zahteva pregled uporabe omejitev. Upravljavec pooblaščeno osebo za varstvo podatkov pisno obvesti o rezultatu zahtevanega pregleda.

               3.   Pooblaščena oseba za varstvo podatkov je vključena med celotnim postopkom. Upravljavec pooblaščeno osebo za varstvo podatkov obvesti, ko se omejitev odpravi.

            Člen 9
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Bruslju, 26. maja 2020

                  Za upravni odbor Skupnega podjetja FCH 2

               Valérie BOUILLON-DELPORTE

                  Predsednica upravnega odbora

            (1)  UL L 295, 21.11.2018, str. 39.

            (2)  UL L 169, 7.6.2014, str. 108.

            (3)  V primerih skupnega upravljanja se podatki obdelujejo v skladu z načini in nameni obdelave, določenimi v zadevnem sporazumu med skupnimi upravljavci, kot je določeno v členu 28 Uredbe (EU) 2018/1725.

            (4)  Ta seznam ni izčrpen.

            (5)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (6)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ
         (UL L 119, 4.5.2016, str. 89).

            (7)  Ta postopek obdelave se ne uporablja za člen 5(1)(d).

            (8)  Ta postopek obdelave se uporablja samo za člen 5(1)(c).


title: Sklep Sveta (SZVP) 2020/1066 z dne 20. julija 2020 o spremembi Sklepa (SZVP) 2017/2370 v podporo Haaškemu kodeksu ravnanja in neširjenju balističnih izstrelkov v okviru izvajanja Strategije EU proti širjenju orožja za množično uničevanje

text:
                  21.7.2020

                  SL

                  Uradni list Evropske unije

                  LI 234/1

         SKLEP SVETA (SZVP) 2020/1066
         z dne 20. julija 2020
         o spremembi Sklepa (SZVP) 2017/2370 v podporo Haaškemu kodeksu ravnanja in neširjenju balističnih izstrelkov v okviru izvajanja Strategije EU proti širjenju orožja za množično uničevanje
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 18. decembra 2017 sprejel Sklep (SZVP) 2017/2370 (1).

                     (2)

                     Sporazum o dodelitvi nepovratnih sredstev s Fundacijo za strateške raziskave (Fondation pour la recherche stratégique – FRS) je bil podpisan 21. decembra 2017, veljati pa bo prenehal 20. decembra 2020.

                     (3)

                     FRS je 26. maja 2020 zaprosila za podaljšanje obdobja izvajanja Sklepa (SZVP) 2017/2370 do 20. decembra 2021. Za podaljšanje je zaprosila zaradi pandemije COVID-19 ter zlasti zaradi odloga več dejavnosti iz člena 1 navedenega sklepa ter zadržanosti državnih uprav v ciljnih državah, da bi razpravljale o organizaciji takšnih dejavnosti zaradi negotovega vzdušja, ki ga je povzročila ta pandemija.

                     (4)

                     Nadaljevanje dejavnosti iz člena 1 Sklepa (SZVP) 2017/2370 nima nobenih posledic za finančna sredstva do 20. decembra 2021.

                     (5)

                     Sklep (SZVP) 2017/2370 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Člen 5(2) Sklepa (SZVP) 2017/2370 se nadomesti z naslednjim:

                  „2.   Ta sklep preneha veljati 20. decembra 2021.“

            Člen 2
            Ta sklep začne veljati na dan sprejetja.

            V Bruslju, 20. julija 2020

                  Za Svet

                  Predsednica

               J. KLOECKNER

            (1)  Sklep Sveta (SZVP) 2017/2370 z dne 18. decembra 2017 v podporo Haaškemu kodeksu ravnanja in neširjenju balističnih izstrelkov v okviru izvajanja Strategije EU proti širjenju orožja za množično uničevanje. (UL L 337, 19.12.2017, str. 28).


title: Sklep Sveta (EU) 2020/1067 z dne 13. julija 2020 o sklenitvi Sporazuma v obliki izmenjave pisem med Evropsko unijo in Švicarsko konfederacijo v okviru pogajanj na podlagi člena XXVIII GATT 1994 o spremembi koncesij Švice v okviru STO v zvezi z mesom, prepariranim z začimbami

text:
                  21.7.2020

                  SL

                  Uradni list Evropske unije

                  L 233/1

         SKLEP SVETA (EU) 2020/1067
         z dne 13. julija 2020
         o sklenitvi Sporazuma v obliki izmenjave pisem med Evropsko unijo in Švicarsko konfederacijo v okviru pogajanj na podlagi člena XXVIII GATT 1994 o spremembi koncesij Švice v okviru STO v zvezi z mesom, prepariranim z začimbami
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2019/1864 (2) je bil Sporazum v obliki izmenjave pisem med Evropsko unijo in Švicarsko konfederacijo v okviru pogajanj na podlagi člena XXVIII GATT 1994 o spremembi koncesij Švice v okviru STO v zvezi z mesom, prepariranim z začimbami (v nadaljnjem besedilu: Sporazum), podpisan dne 9. decembra 2019, s pridržkom njegove poznejše sklenitve.

                     (2)

                     Ta sklep se nanaša izključno na trgovinsko politiko Unije in izvaja sporazum, ki je posledica pogajanj v okviru člena XXVIII GATT 1994, kar predstavlja pravico Unije na podlagi Sporazuma o ustanovitvi Svetovne trgovinske organizacije (STO).

                     (3)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum v obliki izmenjave pisem med Evropsko unijo in Švicarsko konfederacijo v okviru pogajanj na podlagi člena XXVIII GATT 1994 o spremembi koncesij Švice v okviru STO v zvezi z mesom, prepariranim z začimbami, se odobri v imenu Unije.
            Besedilo Sporazuma je priloženo temu sklepu.

            Člen 2
            Predsednik Sveta v imenu Unije opravi uradno obvestitev, kot je predvideno v Sporazumu (3).

            Člen 3
            Ta sklep začne veljati na dan sprejetja.

            V Bruslju, 13. julija 2020

                  Za Svet

                  Predsednik

               J. BORRELL FONTELLES

            (1)  Odobritev z dne 17. junija 2020 (še ni objavljena v Uradnem listu)

            (2)  Sklep Sveta (EU) 2019/1864 z dne 24. oktobra 2019 o podpisu, v imenu Unije, Sporazuma v obliki izmenjave pisem med Evropsko unijo in Švicarsko konfederacijo v okviru pogajanj v skladu s členom XXVIII GATT 1994 o spremembi koncesij Švice v okviru STO v zvezi z mesom, prepariranim z začimbami (UL L 289, 8.11.2019, str. 1).

            (3)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: Sklep Političnega in varnostnega odbora (SZVP) 2020/1072 z dne 16. julija 2020 o imenovanju poveljnika sil misije EU v vojaški misiji Evropske unije, ki prispeva k usposabljanju somalskih varnostnih sil (EUTM Somalia) in razveljavitvi Sklepa (SZVP) 2019/1264 (EUTM Somalia/1/2020)

text:
                  21.7.2020

                  SL

                  Uradni list Evropske unije

                  L 234/18

         SKLEP POLITIČNEGA IN VARNOSTNEGA ODBORA (SZVP) 2020/1072
         z dne 16. julija 2020
         o imenovanju poveljnika sil misije EU v vojaški misiji Evropske unije, ki prispeva k usposabljanju somalskih varnostnih sil (EUTM Somalia) in razveljavitvi Sklepa (SZVP) 2019/1264 (EUTM Somalia/1/2020)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti člena 38 Pogodbe,
         ob upoštevanju Sklepa Sveta 2010/96/SZVP z dne 15. februarja 2010 o vojaški misiji Evropske unije, ki prispeva k usposabljanju somalskih varnostnih sil (1), in zlasti člena 5 Sklepa,
         ob upoštevanju naslednjega:

                     (1)

                     Svet je na podlagi člena 5(1) Sklepa 2010/96/SZVP pooblastil Politični in varnostni odbor (PVO), da v skladu s členom 38 Pogodbe o Evropski uniji sprejme ustrezne odločitve glede političnega nadzora in strateškega vodenja vojaške misije Evropske unije, ki prispeva k usposabljanju somalskih varnostnih sil (EUTM Somalia), vključno s sklepi o imenovanju naslednjih poveljnikov sil misije EU.

                     (2)

                     S Sklepom Sveta (SZVP) 2017/971 (2) je bila linija poveljevanja EUTM Somalia spremenjena.

                     (3)

                     PVO je 23. julija 2019 sprejel Sklep (SZVP) 2019/1264 (3), s katerim je za poveljnika sil misije EU v EUTM Somalia imenoval brigadnega generala Antonella DE SIA.

                     (4)

                     Direktor vojaške zmogljivosti za načrtovanje in izvajanje operacij je 26. junija 2020 predlagal imenovanje brigadnega generala Fabiana ZINZONEJA, ki naj bi na mestu poveljnika sil misije EU v EUTM Somalia z 9. avgustom 2020 nasledil brigadnega generala Antonella DE SIA.

                     (5)

                     Vojaški odbor EU se je 1. julija 2020 dogovoril, da PVO priporoči, naj odobri navedeni predlog.

                     (6)

                     Sprejeti bi bilo treba sklep o imenovanju brigadnega generala Fabiana ZINZONEJA. Sklep (SZVP) 2019/1264 bi bilo treba razveljaviti.

                     (7)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja –

               SPREJEL NASLEDNJI SKLEP:

            Člen 1
            Brigadni general Fabiano ZINZONE se z 9. avgustom 2020 imenuje za poveljnika sil misije EU v vojaški misiji Evropske unije, ki prispeva k usposabljanju somalskih varnostnih sil (EUTM Somalia).

            Člen 2
            Sklep (SZVP) 2019/1264 se z 9. avgustom 2020 razveljavi.

            Člen 3
            Ta sklep začne veljati na dan sprejetja.

            V Bruslju, 16. julija 2020

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 44, 19.2.2010, str. 16.

            (2)  Sklep Sveta (SZVP) 2017/971 z dne 8. junija 2017 o ureditvah za načrtovanje in izvajanje vojaških misij EU, v okviru SVOP, brez izvršilnih pooblastil ter o spremembi sklepov 2010/96/SZVP o vojaški misiji Evropske unije, ki prispeva k usposabljanju somalskih varnostnih sil, 2013/34/SZVP o vojaški misiji Evropske unije, ki prispeva k usposabljanju malijskih oboroženih sil (EUTM Mali) in (SZVP) 2016/610 o misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (UL L 146, 9.6.2017, str. 133).

            (3)  Sklep Političnega in varnostnega odbora (SZVP) 2019/1264 z dne 23. julija 2019 o imenovanju poveljnika sil misije EU v vojaški misiji Evropske unije, ki prispeva k usposabljanju somalskih varnostnih sil (EUTM Somalia) (EUTM Somalia/1/2019) (UL L 199, 26.7.2019, str. 6).


title: Sklep Sveta (SZVP) 2020/1746 z dne 20. novembra 2020 o spremembi in posodobitvi Sklepa (SZVP) 2018/340 o pripravi seznama projektov, ki se bodo oblikovali v okviru PESCO

text:
                  23.11.2020

                  SL

                  Uradni list Evropske unije

                  L 393/12

         SKLEP SVETA (SZVP) 2020/1746
         z dne 20. novembra 2020
         o spremembi in posodobitvi Sklepa (SZVP) 2018/340 o pripravi seznama projektov, ki se bodo oblikovali v okviru PESCO
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 46(6) Pogodbe,
         ob upoštevanju Sklepa Sveta (SZVP) 2017/2315 z dne 11. decembra 2017 o vzpostavitvi stalnega strukturnega sodelovanja (PESCO) in določitvi seznama vključenih držav članic (1),
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 11. decembra 2017 sprejel Sklep (SZVP) 2017/2315.

                     (2)

                     V točki (e) člena 4(2) Sklepa (SZVP) 2017/2315 je določeno, da Svet pripravi seznam projektov, ki se bodo oblikovali v okviru stalnega strukturnega sodelovanja (PESCO) in bodo hkrati odražali podporo razvoju zmogljivosti ter zagotavljali znatno podporo v okviru sredstev in zmogljivosti za operacije in misije skupne varnostne in obrambne politike (SVOP).

                     (3)

                     Svet je 6. marca 2018 sprejel Sklep (SZVP) 2018/340 (2) o pripravi seznama projektov, ki se bodo oblikovali v okviru PESCO.

                     (4)

                     Svet je 6. marca 2018 sprejel Priporočilo (3) o časovnem načrtu za izvajanje PESCO (v nadaljnjem besedilu: Priporočilo).

                     (5)

                     Odstavek 9 Priporočila določa, da bi moral Svet seznam projektov PESCO posodobiti do novembra 2018, tako da bo vključeval tudi naslednji sklop projektov, in sicer v skladu s postopkom iz člena 5 Sklepa (SZVP) 2017/2315, ki zlasti določa, da lahko visoki predstavnik Unije za zunanje zadeve in varnostno politiko na podlagi ocene, ki jo predloži sekretariat PESCO, poda priporočilo za opredelitev in ocenitev projektov PESCO, da lahko Svet sprejme sklep na podlagi vojaškega nasveta Vojaškega odbora Evropske unije.

                     (6)

                     Svet je 25. junija 2018 sprejel Sklep (SZVP) 2018/909 (4) o določitvi skupnih pravil za upravljanje projektov PESCO.

                     (7)

                     Svet je 19. novembra 2018 sprejel Sklep (SZVP) 2018/1797 (5) o spremembi in posodobitvi Sklepa (SZVP) 2018/340.

                     (8)

                     Svet je 14. maja 2019 sprejel Priporočilo (6) o oceni napredka vključenih držav članic pri izpolnjevanju obveznosti, prevzetih v okviru PESCO.

                     (9)

                     Svet je 12. novembra 2019 sprejel Sklep (SZVP) 2019/1909 (7) o spremembi in posodobitvi Sklepa (SZVP) 2018/340.

                     (10)

                     Sekretariat PESCO je 5. februarja 2020 obvestil Svet, da so se članice projekta „Strokovni center za misije Evropske unije za usposabljanje (EUTM CC) odločile, da ta projekt zaključijo.

                     (11)

                     Sklep (SZVP) 2018/340 bi bilo zato treba spremeniti in posodobiti –

               SPREJEL NASLEDNJI SKLEP:

            Člen 1
            Besedilo v Prilogi k temu sklepu nadomesti Prilogo II k Sklepu (SZVP) 2018/340.

            Člen 2
            Ta sklep začne veljati na dan sprejetja.

            V Bruslju, 20. novembra 2020

                  Za Svet

                  Predsednik

               M. ROTH

            (1)  UL L 331, 14. 12. 2017, str. 57.

            (2)  Sklep Sveta (SZVP) 2018/340 z dne 6. marca 2018 o pripravi seznama projektov, ki se bodo oblikovali v okviru PESCO (UL L 65, 8.3.2018, str. 24).

            (3)  Priporočilo Sveta z dne 6. marca 2018 o časovnem načrtu za izvajanje PESCO (UL C 88, 8. 3. 2018, str. 1).

            (4)  Sklep Sveta (SZVP) 2018/909 z dne 25. junija 2018 o določitvi skupnih pravil za upravljanje projektov PESCO (UL L 161, 26.6.2018, str. 37).

            (5)  Sklep Sveta (SZVP) 2018/1797 z dne 19. novembra 2018 o spremembi in posodobitvi Sklepa (SZVP) 2018/340 o pripravi seznama projektov, ki se bodo oblikovali v okviru PESCO (UL L 294, 21.11.2018, str. 18).

            (6)  Priporočilo Sveta z dne 14. maja 2019 o oceni napredka vključenih držav članic pri izpolnjevanju obveznosti, prevzetih v okviru stalnega strukturnega sodelovanja (PESCO) (UL C 166, 15.5.2019, str. 1).

            (7)  Sklep Sveta (SZVP) 2019/1909 z dne 12. novembra 2019 o spremembi in posodobitvi Sklepa (SZVP) 2018/340 o pripravi seznama projektov, ki se bodo oblikovali v okviru PESCO (UL L 293/113, 14.11.2019, str. 113).

            PRILOGA

               „

                     PRILOGA II
                     KONSOLIDIRAN POSODOBLJEN SEZNAM ČLANIC PROJEKTA ZA VSAK POSAMEZNI PROJEKT

                                 Projekt

                                 Članice projekta

                                 1.

                                 Evropsko zdravstveno poveljstvo

                                 Nemčija, Belgija, Češka, Estonija, Španija, Francija, Italija, Madžarska, Nizozemska, Poljska, Romunija, Slovaška, Švedska

                                 2.

                                 Evropske varne programsko definirane zveze (ESSOR)

                                 Francija, Belgija, Nemčija, Španija, Italija, Nizozemska, Poljska, Portugalska, Finska

                                 3.

                                 Mreža logističnih vozlišč v Evropi in podpora za operacije

                                 Nemčija, Belgija, Bolgarija, Grčija, Španija, Francija, Hrvaška, Italija, Ciper, Litva, Madžarska, Nizozemska, Poljska, Slovenija, Slovaška

                                 4.

                                 Vojaška mobilnost

                                 Nizozemska, Belgija, Bolgarija, Češka, Nemčija, Estonija, Grčija, Španija, Francija, Hrvaška, Italija, Ciper, Latvija, Litva, Luksemburg, Madžarska, Avstrija, Poljska, Portugalska, Romunija, Slovenija, Slovaška, Finska, Švedska

                                 5.

                                 Evropski center za certificiranje usposabljanja za evropske vojske

                                 Italija, Grčija

                                 6.

                                 Energetska operativna funkcija (EOF)

                                 Francija, Belgija, Španija, Italija

                                 7.

                                 Sveženj razmestljivih vojaških zmogljivosti za pomoč ob nesrečah

                                 Italija, Grčija, Španija, Hrvaška, Avstrija

                                 8.

                                 Pomorski (pol-) avtonomni sistemi za protiminsko delovanje (MAS MCM)

                                 Belgija, Grčija, Latvija, Nizozemska, Poljska, Portugalska, Romunija

                                 9.

                                 Pristaniški in pomorski nadzor in zaščita (HARMSPRO)

                                 Italija, Grčija, Poljska, Portugalska

                                 10.

                                 Izpopolnitev pomorskega nadzora

                                 Grčija, Bolgarija, Irska, Španija, Francija, Hrvaška, Italija, Ciper

                                 11.

                                 Platforma za izmenjavo informacij v zvezi s kibernetskimi grožnjami in odzivanjem na incidente

                                 Grčija, Španija, Italija, Ciper, Madžarska, Portugalska

                                 12.

                                 Enote za hitro odzivanje na kibernetske grožnje in medsebojna pomoč na področju kibernetske varnosti

                                 Litva, Estonija, Hrvaška, Nizozemska, Poljska, Romunija

                                 13.

                                 Sistem strateškega poveljevanja in nadzorovanja (C2) za misije in operacije SVOP

                                 Španija, Nemčija, , Francija, Italija, Luksemburg, Portugalska

                                 14.

                                 Pehotno bojno oklepno vozilo/amfibijsko udarno vozilo/lahko oklepno vozilo

                                 Italija, Grčija, Slovaška

                                 15.

                                 Posredna strelna podpora (EuroArtillery)

                                 Slovaška, Italija, Madžarska

                                 16.

                                 Operativno jedro za odzivanje na krize pri EUFOR (EUFOR CROC)

                                 Nemčija, Španija, Francija, Italija, Ciper

                                 17.

                                 Helikoptersko usposabljanje v vročini in na višini (usposabljanje H3)

                                 Grčija, Italija, Romunija

                                 18.

                                 Skupna obveščevalna akademija EU

                                 Grčija, Ciper

                                 19.

                                 Testni in ocenjevalni centri EU

                                 Francija, Švedska, Španija, Slovaška

                                 20.

                                 Integrirani zemeljski sistemi brez posadke (UGS)

                                 Estonija, Belgija, Češka, Nemčija, Španija, Francija, Latvija, Madžarska, Nizozemska, Poljska, Finska

                                 21.

                                 Kopenski bojni raketni sistemi EU za delovanje zunaj vidnega polja

                                 Francija, Belgija, Ciper

                                 22.

                                 Modularni paket premestljivih zmogljivosti za podvodno posredovanje (DIVEPACK)

                                 Bolgarija, Grčija, Francija, Romunija

                                 23.

                                 Evropski daljinsko vodeni zrakoplovni sistemi za srednje višine in z dolgo avtonomijo – MALE RPAS (Eurodrone)

                                 Nemčija, Češka, Španija, Francija, Italija

                                 24.

                                 Evropski jurišni helikopter TIGER Mark III

                                 Francija, Nemčija, Španija

                                 25.

                                 Obramba pred brezpilotnimi zrakoplovnimi sistemi (C-UAS)

                                 Italija, Češka

                                 26.

                                 Evropska platforma za zračne ladje v višjih zračnih plasteh (EHAAP) – trajna izvidniško-obveščevalna zmogljivost

                                 Italija, Francija

                                 27.

                                 Premestljivi štab za taktično poveljevanje in kontrolo sil za specialno delovanje za manjše združene operacije (SJO) – (SOCC) za SJO

                                 Grčija, Ciper

                                 28.

                                 Zmogljivosti za elektronsko bojevanje in program interoperabilnosti za prihodnje sodelovanje pri skupnih izvidniško-obveščevalnih dejavnostih

                                 Češka, Nemčija

                                 29.

                                 Kemični, biološki, radiološki in jedrski nadzor kot storitev (CBRN SaaS)

                                 Avstrija, Francija, Hrvaška, Madžarska, Slovenija

                                 30.

                                 Skupne baze

                                 Francija, Belgija, Češka, Nemčija, Španija, Nizozemska

                                 31.

                                 Geometeorološki in oceanografski podporni element za koordinacijo GeoMETOC (GMSCE)

                                 Nemčija, Grčija, Francija, Avstrija, Portugalska, Romunija

                                 32.

                                 Radionavigacijska rešitev EU (EURAS)

                                 Francija, Belgija, Nemčija, Španija, Italija, Poljska

                                 33.

                                 Evropska mreža za vojaški nadzor in situacijsko zavedanje v vesolju (EU-SSA-N)

                                 Italija, Nemčija, Francija, Nizozemska

                                 34.

                                 Integrirani evropski center za skupno usposabljanje in simulacije (EUROSIM)

                                 Madžarska, Nemčija, Francija, Poljska, Slovenija

                                 35.

                                 Akademsko in inovacijsko vozlišče EU za kibernetsko varnost (EU CAIH)

                                 Portugalska, Španija

                                 36.

                                 Center za medicinsko usposabljanje enot za specialno delovanje (SMTC)

                                 Poljska, Madžarska

                                 37.

                                 Poligon za JRKB-obrambo (CBRNDTR)

                                 Romunija, Francija, Italija

                                 38.

                                 Mreža potapljaških centrov Evropske unije (EUNDC)

                                 Romunija, Bolgarija, Francija

                                 39

                                 Pomorski protipodmorniški sistem brez posadke (MUSAS)

                                 Portugalska, Španija, Francija, Švedska

                                 40.

                                 Evropska patruljna korveta (EPC)

                                 Italija, Grčija, Španija, Francija

                                 41.

                                 Zračni elektronski napad (AEA)

                                 Španija, Francija, Švedska

                                 42.

                                 Center za usklajevanje na kibernetskem in informacijskem področju (CIDCC)

                                 Nemčija, Španija, Madžarska, Nizozemska

                                 43.

                                 Pravočasno opozarjanje in prestrezanje s sistemom za nadzor bojevališča iz vesolja (TWISTER)

                                 Francija, Nemčija, Španija, Italija, Nizozemska, Finska

                                 44.

                                 Materiali in komponente za tehnološko konkurenčnost EU (MAC-EU)

                                 Francija, Španija, Portugalska, Romunija

                                 45.

                                 Zmogljivosti EU za skupno bojevanje (ECoWAR)

                                 Francija, Belgija, Španija, Madžarska, Poljska, Romunija, Švedska

                                 46

                                 Evropski sistem za globalno integracijo arhitekture sistema brezpilotnega zrakoplova (European Global RPAS Insertion Architecture System)

                                 Italija, Francija, Romunija

               “


title: Sklep Sveta (EU) 2020/1747 z dne 20. novembra 2020 o stališču, ki se v imenu Evropske unije zavzame v Skupnem odboru, ustanovljenem na podlagi Sporazuma o gospodarskem partnerstvu med Evropsko unijo in Japonsko, o spremembi dodatkov 2-C-1 in 2-C-2 k Prilogi 2-C (Motorna vozila in njihovi deli)

text:
                  23.11.2020

                  SL

                  Uradni list Evropske unije

                  L 393/17

         SKLEP SVETA (EU) 2020/1747
         z dne 20. novembra 2020
         o stališču, ki se v imenu Evropske unije zavzame v Skupnem odboru, ustanovljenem na podlagi Sporazuma o gospodarskem partnerstvu med Evropsko unijo in Japonsko, o spremembi dodatkov 2-C-1 in 2-C-2 k Prilogi 2-C (Motorna vozila in njihovi deli)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu med Evropsko unijo in Japonsko (1) (v nadaljnjem besedilu: Sporazum) je začel veljati 1. februarja 2019.

                     (2)

                     Priloga 2-C (Motorna vozila in njihovi deli) k Sporazumu določa v Dodatku 2-C-1 seznam pravilnikov ZN, ki jih uporabljata obe pogodbenici, v Dodatku 2-C-2 pa seznam pravilnikov ZN, ki jih uporablja ena od pogodbenic, a jih druga pogodbenica še ne upošteva.

                     (3)

                     Od podpisa Sporazuma uporabljata obe pogodbenici zaradi napredka v razpravah Ekonomske komisije Združenih narodov za Evropo (UN/ECE) o regulativnih vprašanjih dodatna pravilnika ZN, ki nista bila navedena v dodatku 2-C-1. Poleg tega, pravilnika ZN, ki sta bila navedena v Dodatku 2-C-2 zdaj uporabljata obe pogodbenici in naj bi se prenesla v Dodatek 2-C-1. Dodatka 2-C-1 in 2-C-2 bi se morala posodobiti v skladu s členom 9 Priloge 2-C k Sporazumu. Takšna posodobitevbo povečala pravno varnost za gospodarske subjekte v zvezi z regulativnim okvirom preferencialnih trgovinskih odnosov med pogodbenicama.

                     (4)

                     Na podlagi odstavka 3 in pododstavka 4(b) člena 23.2 Sporazuma lahko Skupni odbor v skladu z zadevnimi notranjimi pravnimi postopki pogodbenic sprejme sklepe za spremembo dodatkov 2-C-1 in 2-C-2 k Prilogi 2-C k Sporazumu.

                     (5)

                     Primerno je, da se določi stališče, ki se v imenu Unije zavzame v Skupnem odboru, saj bo predlagani sklep Skupnega odbora za Unijo zavezujoč.

                     (6)

                     Stališče Unije v Skupnem odboru bi moralo temeljiti na osnutku sklepa Skupnega odbora –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v Skupnem odboru, ustanovljenim s Sporazumom o gospodarskem partnerstvu med Evropsko unijo in Japonsko, glede spremembe dodatkov 2-C-1 in 2-C-2 k Prilogi 2-C k Sporazumu, temelji na osnutku sklepa navedenega Skupnega odbora (2).

            Člen 2
            Ta sklep začne veljati na dan sprejetja.

            V Bruslju, 20. novembra 2020

                  Za Svet

                  Predsednik

               M. ROTH

            (1)  UL L 330, 27.12.2018, str. 3.

            (2)  Glejte dokument ST 12431/20 na http://register.consilium.europa.eu.